ជនរងគ្រោះ​ខ្មែរ​ក្រោម​ថា​សាលា​ក្តី​មើល​រំលង​វាល​ពិឃាត​នៅ​ខេត្ត​ពោធិ៍សាត់
យោងតាម​ឯកសារ​ ប្រជាពល​រដ្ឋ​ខ្មែរ​កម្ពុជា​ក្រោម​ចម្លោះ​ពី​៥០០​​ទៅ​៧០០​​នាក់​ត្រូវ​បាន​​សម្លាប់​ដោយខ្មែរ​ក្រហម​នៅ​ក្នុង​ស្រុក​បាកាន។
ក្រុមមេធាវីតំណាងឲ្យដើមបណ្ដឹងរដ្ឋប្បវេណីបាននិយាយនៅថ្ងៃពុធនេះថា ចៅក្រមបានខកខានក្នុងការបង្ហាញតំបន់ស៊ើបអង្កេតសំខាន់មួយក្នុងខេត្តពោធិ៍សាត់ ដែលនៅទីនោះពលរដ្ឋខ្មែរកម្ពុជាក្រោមជាច្រើនត្រូវបានធ្វើទុក្ខបុកម្នេញ និងសម្លាប់ចោលក្នុងរបបកម្ពុជាប្រជាធិបតេយ្យ។ កាលពីថ្ងៃច័ន្ទសហចៅក្រមស៊ើបអង្កេតលោកយូ ប៊ុនឡេង និងលោក ស៊ិកហ្វ្រិត ប៊្លុង របស់សាលាក្ដីខ្មែរក្រហមបានចេញផ្សាយជាសាធារណៈនូវព័ត៌មានស្ដីពីការស៊ើបអង្កេតក្នុងសំណុំរឿង០០៤ដោយបង្ហាញទីតាំងស៊ើបអង្កេតក្នុងខេត្តចំនួនប្រាំមួយដូចជាខេត្តបាត់ដំបង ពោធិ៍សាត់ បន្ទាយមានជ័យកំពង់ចាម តាកែវ និងខេត្តកំពង់ធំ។ មន្ទីរសន្ដិសុខ និងទីតាំងសម្លាប់មនុស្សសរុបចំនួន ៣០កន្លែង បានស្ថិតនៅក្រោមការស៊ើបអង្កេតនេះ។ ក៏ប៉ុន្ដែក្រុមមេធាវីលើកឡើងនៅក្នុងសេចក្ដីថ្លែងការណ៍កាលពីថ្ងៃអង្គារថា ក្រុមចៅក្រមមិនបានបង្ហាញការស៊ើបអង្កេតនៅក្នុងស្រុកបាកាននៃខេត្តពោធិ៍សាត់ទេ។ យោងតាមឯកសាររបស់មជ្ឈមណ្ឌលឯកសារកម្ពុជា ប្រជាពលរដ្ឋខ្មែរកម្ពុជាក្រោមចម្លោះពី៥០០ទៅ៧០០នាក់ត្រូវបានសម្លាប់ដោយខ្មែរក្រហមនៅក្នុងស្រុកបាកាន ជាពិសេសក្នុងឃុំរំលេច។ លោក សំ សុខគង់ មេធាវីតំណាងឲ្យដើមបណ្ដឹងរដ្ឋប្បវេណីមួយរូបដែលមានកូនក្ដីជាប្រជាពលរដ្ឋខ្មែរកម្ពុជាក្រោមប្រមាណ១០០នាក់ បានថ្លែងនៅថ្ងៃនេះថា ពួកខ្មែរក្រហមបានសម្លាប់ស្ទើរតែផុតពូជនូវប្រជាពលរដ្ឋខ្មែរកម្ពុជាក្រោមក្នុងស្រុកបាកាននេះ។ លោកថ្លែងដុច្នេះថា៖ «ក្នុងស្រុកបាកាននេះ ឃើញថា មានប្រជាពលរដ្ឋខ្មែរក្រោមស្លាប់ច្រើននាក់ ហើយឃើញថាអ្នកដែលរស់រានមានជីវិត គឺមានប្រហែលជា៣គ្រួសារតែប៉ុណ្ណោះ ក្រោយពីសម័យខ្មែរក្រហមបានដួលរលំ។ អញ្ចឹងហើយខាងពួកខ្ញុំសុំថា ឲ្យចៅក្រមយោគយល់ ធ្វើបំពេញបញ្ជាក់ទៅលើរឿងរបស់គាត់ហ្នឹងព្រោះអីគាត់ចង់ឡើងធ្វើសក្ខីកម្ម ក៏ដូចជាគាត់ចង់បានយុត្តិធម៌មួយដែលខាងខ្មែរក្រហម មេដឹកនាំទាំងបួនហ្នឹងដែលបានធ្វើទៅលើខ្មែរក្រោមនៅក្នុងសម័យខ្មែរក្រហមហ្នឹង» ។ កាលពីខែមិថុនា សហព្រះរាជអជ្ញាអន្ដរជាតិ លោកអ៊ែនឌ្រូ ខេលី (Andrew Cayley) បានស្នើឲ្យសាលាក្ដីខ្មែរក្រហមធ្វើការស៊ើបអង្កេតបន្ថែមលើសំណុំរឿង០០៤ទាក់ទងនឹងឧក្រិដ្ឋកម្មប្រឆាំងនឹងប្រជាពលរដ្ឋខ្មែរក្រោមក្នុងខេត្តពោធិ៍សាត់ និងតាកែវ។ ក្រុមមេធាវីការពារដើមបណ្ដឹងរដ្ឋប្បវេណីដែលជាពលរដ្ឋខ្មែរកម្ពុជាក្រោមបានលើកក្នុងសេចក្ដីថ្លែងការណ៍របស់ខ្លួនថា សហចៅក្រមស៊ើបអង្កេតមិនបាននិយាយយោងដល់លក្ខខណ្ឌនៃសំណើរបស់សហព្រះរាជអជ្ញាបរទេសនោះទេ។ លោក ម៉ាសដេវ ម៉ូហាន (Mahdev Mohan) មេធាវីបរទេសតំណាងឲ្យដើមបណ្ដឹងរដ្ឋប្បវេណីបាននិយាយនៅក្នុងសេចក្ដីថ្លែងការណ៍នោះថា កូនក្ដីរបស់លោកប្រថុយដាក់ភស្ដុតាងនៃឧក្រិដ្ឋកម្មដែលពួកគេបានទទួលរង ឥឡូវនេះពួកគេរង់ចាំយ៉ាងអន្ទះសារ។ ក្នុងសេចក្ដីប្រកាសព័ត៌មានរបស់ខ្លួនសហចៅក្រមស៊ើបអង្កេតទាំងពីររូបបានបង្ហាញពីការស៊ើបអង្កេតលើគុកលេខ៨ក្នុងឃុំស្យា ស្រុកកណ្ដៀង និងទីតាំងសម្លាប់មនុស្សក្នុងស្រុកកណ្ដៀងដដែលនេះ។ ក្រៅពីនោះមានការស៊ើបអង្កេតលើមន្ទីរសន្ដិសុខវត្តប្រធាតុ ក្នុងស្រុកគិរីវង់ ខេត្តតាកែវ ដែលតំណាងឲ្យភូមិភាគនិរតីរបស់ពួកខ្មែរក្រមហមផងដែរ។ លោកមេធាវី សំ សុខគង់ មានប្រសាសន៍ថា វិសាលភាពនៃការស៊ើបអង្កេតក្នុងខេត្តតាកែវបានស៊ីគ្នាជាមួយនឹងឧក្រិដ្ឋកម្មដែលបានកើតឡើងចំពោះពលរដ្ឋខ្មែរក្រោម។ ក៏ប៉ុន្ដែមានការខ្វះចន្លោះក្នុងការស៊ើបអង្កេតក្នុងខេត្តពោធិ៍សាត់។ មេធាវីដដែលបញ្ជាក់ថា ប្រជាពលរដ្ឋខ្មែរកម្ពុជាក្រោមពេលនោះ ត្រូវបានដាក់ឲ្យរស់នៅដាច់ដោយឡែកពីពលរដ្ឋដទៃ ហើយត្រូវសម្លាប់ចោលទាំងពូជ។ លោកថ្លែងថា៖ «ពួកគាត់ហ្នឹងត្រូវបានគេចាត់គាត់ ពួកគាត់ឲ្យរស់នៅដាច់ពីខ្មែរយើងធម្មតា។ គឺគេចោទគាត់ហ្នឹងថាជាអ្នកចូលដៃជាមួយយួន ហើយមានអ្នកខ្លះត្រូវបានគេដឹកយកទៅសម្លាប់ទាំងខ្សែៗតែម្តង។ ខ្មែរក្រហមហ្នឹងគាត់សម្លាប់ទាំងពូជៗ តែម្តង ទាំងប្រពន្ធ ទាំងកូនអត់ឲ្យសល់»។ លោក ឡាស អលសិន មន្ដ្រីផ្នែកទំនាក់ទំនងកិច្ចការច្បាប់របស់សាលាក្ដីខ្មែរក្រហមមានប្រសាសន៍ថា វិសាលភាពនៃការស៊ើបអង្កេតអាស្រ័យទៅតាមសំណើររបស់សហព្រះរាជអជ្ញា ហើយដើមបណ្ដឹងរដ្ឋប្បវេណីអាចស្នើសុំឲ្យមានការស៊ើបអង្កេតដោយយោងទៅតាមអ្វីដែលមាននៅក្នុងសំណើររបស់សហព្រះរាជអជ្ញានោះដែរ។ យោងតាមគេហទំព័ររបស់សហព័ន្ធខ្មែរកម្ពុជាក្រោម (Khmer Kampuchea Krom Federation) មានប្រជាពលរដ្ឋខ្មែរកម្ពុជាក្រោមប្រមាណ១៥០.០០០ នាក់បានស្លាប់ក្នុងរបបខ្មែរក្រហម៕